KIRJALLINEN KYSYMYS E-0034/02 esittäjä(t): Armando Cossutta (GUE/NGL) komissiolle. Öljykasvien viljelyn tukien leikkaaminen.



Virallinen lehti nro 160 E , 04/07/2002 s. 0171 - 0172



KIRJALLINEN KYSYMYS E-0034/02 esittäjä(t): Armando Cossutta (GUE/NGL) komissiolle (23. tammikuuta 2002) Aihe: Öljykasvien viljelyn tukien leikkaaminen Maataloudesta ja kalastuksesta vastaava Euroopan komission jäsen Franz Fischler ilmoitti äskettäin, että kuten yhteisen maatalouspolitiikan uudistuksessa on vahvistettu, vuodesta 2002 alkaen öljykasveille maksettava tuki on saman suuruinen kuin viljalle maksettava tuki. Komission jäsenen ilmoitus merkitsee, että rapsin, soijan ja auringonkukan tukita leikataan 40 prosenttia. Italiassa tällainen yhteisön tukien leikkaaminen johtaa öljykasvien viljelyn vähenemiseen 3060 prosentilla ja mahdollisesti myös siihen, että viljelijät luopuvat vähitellen kyseisestä ympäristöystävällisestä viljelymuodosta (viljelykierto). On syytä myös ottaa huomioon, että tukia leikataan hankalana ajankohtana, sillä eläinjauhojen kieltämisen johdosta karjatiloilla käytetään yhä enemmän kasviproteiinia. Tämä puolestaan voi johtaa yhteisön ulkopuolisista maista peräisin olevan kasviproteiinipohjaisen rehun tuonnin kasvuun, ja osa tuotavasta kasviproteiinista saattaisi olla muuntogeenistä. 1. Katsooko komissio edellä esitettyjen seikkojen valossa, että edellä mainittuja tukia leikattaessa on vaarana, että eläinjauhot korvataan muuntogeenisillä tuotteilla, joiden alkuperästä ei ole varmuutta? 2. Onko komissio tietoinen huomattavista taloudellisista menetyksistä, joita edellä mainittu tukien leikkaaminen aiheuttaa italialaisille, portugalilaisille, espanjalaisille ja ranskalaisille maanviljelijöille? 3. Katsooko komissio, että tällaiset taloudelliset toimet jarruttavat pyrkimyksiä säilyttää tuotannon laatu? 4. Onko komissio tietoinen siitä, että öljy- ja valkuaiskasviviljelmistä luopuminen johtaa viljanviljelyn lisääntymiseen, jolloin vastaavasti kiintiöt kasvavat? Franz Fischlerin komission puolesta antama vastaus (14. helmikuuta 2002) 1. Komission yksiköt laativat maaliskuussa 2001 neuvoston pyynnöstä analyysin runsaasti valkuaista sisältävien kasvien tarjonnasta ja kysynnästä unionissa naudan spongiformista enkefalopatiaa (BSE-tauti) koskevan kriisin jälkeen(1). Komissio toteaa analyysin päätelmissä, ettei eläinperäisestä jauhosta saatavan valkuaisen korvaamiseen kasvivalkuaisella liity suuria ongelmia. Tältä osin paras kasvivalkuaisen lähde on soijapavusta valmistetut öljykakut. Soijakakkujen tarvittavien lisämäärien tuonnissa on noudatettava voimassa olevaa yhteisön lainsäädäntöä ja voimassa olevaa kansainvälistä lainsäädäntöä. Kyseiset geneettisesti muunnetut soijalajikkeet hyväksytään geneettisesti muunnettujen organismien tarkoituksellisesta levittämisestä ympäristöön 23 päivänä huhtikuuta 1990 annetussa neuvoston direktiivissä 90/220/ETY(2). 2. ja 3. Päätös öljykasveista maksettavan tuen mukauttamisesta viljakasveista myönnettävän tuen (63 euroa tonnia kohti) tasolle markkinointivuodesta 2001/2002 lähtien tehtiin Eurooppa-neuvoston Berliinin huippukokouksessa vuonna 1999. Kyseinen päätös on keskeinen osa Agenda 2000 -uudistusta, jolla pyritään kohti entistä suurempaa markkinasuuntautuneisuutta. Tuen mukauttamisen ansiosta Blair House -sopimuksessa vahvistetut öljykasvien lajikohtaiseen tukeen liittyvät enimmäispinta-alaa koskevat rajoitukset eivät sido enää viljelijöitä. Öljykasvien tuen mukauttaminen viljakasveista myönnettävän tuen tasolle ei vaikuta laatuvaatimuksiin, joita viljelijöiden on noudatettava saadakseen yhteisön pinta-alatukea. Öljykasvien osalta on erityisesti huomattava, että tukea maksetaan ainoastaan lajikkeille, joiden glukosinolaatti- ja erukahappopitoisuus on matala. 4. Öljykasvien mahdollinen korvaaminen viljakasveilla ei vaikuta peruspinta-alan ylityksen laskentatapaan. Laskennan lähtökohtana ovat kaikki pinta-alatukea saavat peltokasvit eli viljakasvit, öljykasvit, valkuaiskasvit, pellava ja hamppu sekä kesannoinnin vuoksi viljelykäytöstä poistettu peltopinta-ala. (1) KOM(2001) 148 lopullinen/2. (2) EYVL L 117, 8.5.1990.